B. Bugár, podpredseda NR SR: (2002-07-10):
Áno, ja, samozrejme, to rešpektujem, ja som prehliadol písomnú prihlášku pána poslanca Orosza do rozpravy. Takže, nech sa páči, dám vám slovo. L. Orosz, poslanec: Vážený pán podpredseda, vážené kolegyne, kolegovia, na rozdiel od mojej predrečníčky pani poslankyne Sabolovej chcem vysloviť podporu poslaneckému návrhu zákona, ktorým sa navrhuje novelizovať zákon o meste Košice v znení pozmeňujúcich a doplňujúcich návrhov, ktoré sú obsiahnuté v spoločnej správe. Mám na to dva základné dôvody. Ten prvý je, že návrh v podstatných častiach tam, kde to bolo možné, zosúlaďuje obsah tohto zákona so zákonom o obecnom zriadení, s jeho poslednou novelou. Po druhé, je výsledkom dohody, pani poslankyňa, výsledkom dohody medzi vedením mesta a mestskými časťami. Po prvom čítaní vedenie mesta zorganizovalo stretnutie so starostami všetkých mestských častí, na ktoré pozvalo aj poslancov Národnej rady Slovenskej republiky, ktorí majú trvalý pobyt v meste Košice. Na tomto stretnutí som sa zúčastnil z poslancov len ja a pani poslankyňa Čižmáriková. Výsledkom tohto pracovného stretnutia boli pozmeňujúce návrhy, ktoré som ja predložil na rokovaní ústavnoprávneho výboru. Pani poslankyňa Čižmáriková ich predložila na rokovaní výboru pre ľudské práva a národnosti a dnes sú súčasťou spoločnej správy. Na rozdiel od Bratislavy na úrovni mesta Košice sa podarilo dosiahnuť dohodu a podarilo sa im dosiahnuť dohodu aj za účasti starostov, ktorí z veľkej časti buď sú členmi KDH, alebo minimálne majú ku KDH blízko. Z toho hľadiska nie celkom rozumiem tomu čo si, pani poslankyňa, vo svojom vystúpení povedala. Samozrejme, tie pozmeňujúce návrhy, ktoré si uviedla, je ťažké analyzovať na základe toho, čo si človek vypočuje. Ale minimálne s tým prvým musím zásadne polemizovať. Ten sa týka vlastne spôsobu voľby mestského zastupiteľstva. Tento tvoj návrh nie je ničím iným ako snahou presadiť záujmy politickej strany, ktorú reprezentuješ, čo je úplne legitímne. Áno, vieme o tom, že v malých mestských častiach, v priľahlých mestských častiach v Košiciach má dominantný vplyv Kresťanskodemokratické hnutie, čo je v poriadku. Ale spôsob voľby mestského zastupiteľstva by nemal byť v rozpore s princípom rovnosti volebného práva. Sama dobre uznáš, že má inú legitimitu poslanec, ktorý je zvolený 50 hlasmi, povedzme, v mestskej časti Džungľa – a má na to zákonné právo, aby bol členom mestského zastupiteľstva podľa tvojho pozmeňujúceho návrhu –, a poslanec, ktorý sa uchádza o takéto miesto, povedzme, v mestskej časti Západ, ktorá má okolo 30 000 obyvateľov alebo viac, a, samozrejme, na svoje zvolenie potrebuje oveľa viac hlasov. Je to v príkrom rozpore s princípom rovnosti volebného práva. A ja som veľmi rád, že túto anomáliu zo zákona o Košiciach sa usilujeme teraz odstrániť na základe zhody medzi príslušníkmi vedenia mesta a mestských častí. Myslím si, že tento návrh zákona mesto Košice v tejto chvíli potrebuje. Ja nehovorím o tom, že nebude treba ísť ďalej. Áno, bude treba veľmi jasne upraviť vzťah mesta a mestských častí v budúcnosti. Bude treba reagovať na prebiehajúcu reformu verejnej správy. Bude treba možno aj zosúladiť obsah zákona o Košiciach s Ústavou Slovenskej republiky. Bol o to pokus pri rokovaní o novele Ústavy Slovenskej republiky, ale to sa nepodarilo. Sú tam mnohé veci, ktoré sú neujasnené. Ale tie, ktoré sú predmetom poslaneckého návrhu, si myslím, stoja za podporu. Ja verím, vážené kolegyne, kolegovia, že podporíte to, čo je obsiahnuté v spoločnej správe výborov. Ďakujem pekne.